CELEX: 32014D0132
Language: hu
Date: 2014-03-11 00:00:00
Title: 2014/132/EU: A Bizottság végrehajtási határozata ( 2014. március 11. ) a légiforgalmi szolgáltatási hálózat uniós szintű teljesítménycéljainak és riasztási küszöbértékeinek a 2015–2019. évi második referencia-időszakra vonatkozó meghatározásáról  EGT-vonatkozású szöveg

12.3.2014   
            
            
               HU
            
            
               Az Európai Unió Hivatalos Lapja
            
            
               L 71/20
            
         
      A BIZOTTSÁG VÉGREHAJTÁSI HATÁROZATA
   
   (2014. március 11.)
   a légiforgalmi szolgáltatási hálózat uniós szintű teljesítménycéljainak és riasztási küszöbértékeinek a 2015–2019. évi második referencia-időszakra vonatkozó meghatározásáról
   (EGT-vonatkozású szöveg)
   (2014/132/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre (keretrendelet) (1) és különösen annak 11. cikke (3) bekezdésének a) pontjára,
   mivel:
   
               (1)
            
            
               Az 549/2004/EK rendelet előírja a léginavigációs szolgálatok és a hálózati funkciók teljesítményrendszerének létrehozását. A Bizottságnak különösen előírja, hogy uniós szintű teljesítménycélokat fogadjon el a repülésbiztonság, a környezet, a kapacitás és a költséghatékonyság fő teljesítményterületeire vonatkozóan. E célokra vonatkozóan a 390/2013/EU bizottsági végrehajtási rendelet (2) további szabályokat állapít meg.
            
         
               (2)
            
            
               Meg kell határozni a 2015–2019-es éveket magában foglaló második referencia-időszakra vonatkozó uniós szintű teljesítménycélokat.
            
         
               (3)
            
            
               2010. július 29-én a Bizottság az 549/2004/EK rendelet 11. cikke (2) bekezdésével és a 691/2010/EK bizottsági rendelet (3) 3. cikkével összhangban kijelölt egy teljesítmény-felülvizsgálati szervet, hogy az segítse a teljesítményrendszer végrehajtásával és különösen az uniós szintű célok meghatározásával kapcsolatos munkáját.
            
         
               (4)
            
            
               Az uniós szintű teljesítménycélok második referencia-időszakra való meghatározását elősegítendő a teljesítmény-felülvizsgálati szerv (a Bizottság támogatásával) konzultált minden, az 549/2004/EK rendelet 10. cikkének (3) bekezdésében felsorolt érdekelt féllel az uniós szintű teljesítménycélok meghatározásánál használandó megközelítésről és a meghatározás módjáról, valamint a teljesítménycélokra vonatkozó indikatív értéktartományokról. Az érintett felekkel folytatott konzultáció 2013. január 25-től2013. július 3-ig tartott. A folyamatba bevonták a 98/500/EK bizottsági határozattal (4) felállított ágazati párbeszédbizottságot, ezenkívül a polgári légi közlekedés összes európai szakszemélyzeti érdekképviseleti szervének is lehetősége volt észrevételeit megtenni.
            
         
               (5)
            
            
               Figyelembe véve az érdekelt felekkel való konzultációt, a teljesítmény-felülvizsgálati szerv a Bizottságnak 2013. szeptember 27-én bemutatott jelentésében javaslatot tett az uniós szintű teljesítménycélokra. A jelentés összefoglalta a javasolt célok alapjául szolgáló feltételezéseket és indokokat, valamint a hasonló működési és gazdasági környezettel rendelkező léginavigációs szolgálatok vagy funkcionális légtérblokkok csoportjainak összetételét.
            
         
               (6)
            
            
               Az e határozatban megállapított uniós szintű teljesítménycélok összhangban vannak az 549/2004/EK rendelettel és a 390/2013/EU végrehajtási rendelettel. A teljesítménycélok a teljesítmény-felülvizsgálati szerv segítségével kerültek meghatározásra. A teljesítménycélok meghatározása során ezenkívül figyelembe vették az érdekelt felekkel való konzultációt, valamint az 551/2004/EK európai parlamenti és tanácsi rendelet (5) 6. cikkével és a 677/2011/EU bizottsági rendelet (6) 3. cikkével létrehozott hálózatkezelőtől, az Európai Repülésbiztonsági Ügynökségtől (EASA) és a nemzeti felügyeleti hatóságoktól kapott információkat. A teljesítménycélok azokra az információkra épülnek, amelyek 2013. december 17-ig bezárólag a Bizottság és a teljesítmény-felülvizsgálati szerv rendelkezésére álltak.
            
         
               (7)
            
            
               Az uniós szintű teljesítménycélok a tagállamokra, Norvégiára és Svájcra vonatkozó adatokra épülnek.
            
         
               (8)
            
            
               Az e határozatban megállapított, a repülésbiztonság fő teljesítményterületére vonatkozó uniós szintű teljesítménycélok az EASA-val együttműködve készültek. A megfelelés elfogadható módozatainak és útmutató anyagoknak a 390/2013/EU végrehajtási rendelettel összhangban történő meghatározásánál az EASA tovább pontosítja a kockázatelemzési eszköz (Risk Analysis Tool, RAT) kategóriáinak meghatározását, hogy a repülésbiztonság fő teljesítményterületére vonatkozó uniós szintű teljesítménycélok összehangolt alkalmazása biztosított legyen, különös tekintettel a C kategória meghatározására (biztonságos, de csökkentett ATM szolgáltatások nyújtásának képessége). Az EASA-val a többi teljesítményterületre vonatkozó uniós szintű teljesítménycélról is konzultáltak annak érdekében, hogy az elsődlegességet élvező repülésbiztonsági célkitűzésekkel való összhang biztosítva legyen.
            
         
               (9)
            
            
               A környezet fő teljesítményterületére vonatkozó uniós szintű teljesítménycélokat a 2012-ben elért, a teljesítmény-felülvizsgálati szerv által kiszámított teljesítményszintekhez viszonyítva kell meghatározni, melyek a következők: 3,17 % az átlagos vízszintes útvonali repülési hatékonyság a tényleges röppályán és 5,15 % az átlagos vízszintes útvonali repülési hatékonyság a legutolsó benyújtott repülési terv szerinti röppályán.
            
         
               (10)
            
            
               A kapacitás fő teljesítményterületére vonatkozó uniós szintű teljesítménycél, vagyis az útvonali légiforgalomáramlás-szervezéssel (ATFM) kapcsolatos átlagos késés a referencia-időszak minden évében meg kell, hogy feleljen a 2014. évi uniós szintű teljesítménycélnak, figyelembe véve a második referencia-időszakra vonatkozó forgalmi előrejelzéseket.
            
         
               (11)
            
            
               A költséghatékonyság fő teljesítményterületére vonatkozó uniós szintű teljesítménycélt a referencia-időszak minden évében 2009. évi reálértéken kell kifejezni (EUR2009), többek között az előző referencia-időszakban elért teljesítményszinttel való összehasonlíthatóság érdekében.
            
         
               (12)
            
            
               A költséghatékonyságnak a második referencia-időszakban várható javulását a 2014. évre megállapított költségekhez, 6242 millió EUR-hoz (7) kell mérni, EUR2009-ben. A 2014-re vonatkozó legutóbbi forgalombecslések (8) alapján az egységköltség alapértékét 58,09 EUR összegben kell megállapítani, EUR2009-ben. Ilyen módon a költséghatékonysági célnak a megállapított egységköltség 3,3 %-os csökkenését kell eredményeznie a második referencia-időszakban. Az 58,09 EUR összegű (EUR2009) alapérték magasabb, mint a 2014-re előirányozott 53,92 EUR (EUR2009) összegű uniós szintű teljesítménycél, mert a 2014. évre becsült forgalommennyiség kisebb a 2011/121/EU bizottsági határozatban (9) feltételezettnél.
            
         
               (13)
            
            
               A második referencia-időszakra vonatkozó forgalombecslések a STATFOR 2013. szeptember 30-án nyilvánosságra hozott legutóbbi előrejelzésének minimális esetéből származnak, amely 1,2 % átlagos évi forgalomnövekedést jelez. A 2019 végéig tartó, hosszú előrejelzési időszak azonban némi bizonytalanságot is magában hordoz. Ezért a Bizottságnak a 390/2013/EU bizottsági végrehajtási rendelet 18. cikkének (4) bekezdésében említett, az egységes égbolttal foglalkozó bizottságnak szóló jelentés keretében 2016-ig felül kell vizsgálnia ezeket a forgalombecsléseket a legfrissebb elérhető STATFOR előrejelzés fényében. Ezen felülvizsgálat alapján, ha szükséges, a Bizottság dönthet úgy, hogy az említett rendelet 17. cikke (1) bekezdésének a) pontjával összhangban módosítja a 2017–2019. évekre vonatkozó uniós szintű teljesítménycélokat.
            
         
               (14)
            
            
               Az előrejelzések szerint a második referencia-időszakra vonatkozó, referenciaként megállapított költségek átlagosan évente 2,1 %-kal csökkennek.
            
         
               (15)
            
            
               Az uniós szintű teljesítménycélokon túlmenően riasztási küszöbértékeket is meg kell határozni, amelyeknek átlépése esetén a 390/2013/EU bizottsági végrehajtási rendeletben említett riasztási mechanizmusok aktiválhatóak.
            
         
               (16)
            
            
               A 390/2013/EU bizottsági végrehajtási rendelettel összhangban a helyi szintű céloknak nem kell feltétlenül megegyezniük az uniós szintű teljesítménycélokkal. A helyi szintű céloknak összhangban kell lenniük az uniós szintű célokkal, és megfelelően hozzá kell járulniuk azokhoz. A teljesítménytervnek, melyet a 390/2013/EU végrehajtási rendelet szerint a funkcionális légtérblokkok szintjén kell kidolgozni, tükröznie kell ezt az összhangot és a megfelelő hozzájárulást.
            
         
               (17)
            
            
               A teljesítménytervek 390/2013/EU végrehajtási rendelet II. fejezete szerinti elkészítését elősegítendő ennek a határozatnak a kihirdetése napján kell hatályba lépnie.
            
         
               (18)
            
            
               Az e határozatban előírt intézkedések összhangban vannak az egységes égbolttal foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A repülésbiztonság fő teljesítményterületére vonatkozó uniós szintű teljesítménycélok
   (1)   A repülésbiztonság fő teljesítményterületére vonatkozó uniós szintű teljesítménycélokat a második referencia-időszakra a (2) és (3) bekezdés szerint kell meghatározni.
   (2)   A 390/2013/EU végrehajtási rendelet I. melléklete 1. szakasza 1.1.a) pontjában említett, a repülésbiztonság-menedzsment hatékonyságára vonatkozó uniós szintű teljesítménycélok a következők:
   
               a)
            
            
               legkésőbb 2019. december 31-ig a nemzeti felügyeleti hatóságoknak minden irányítási célnál („repülésbiztonsági politika és kapcsolódó célkitűzések”, „repülésbiztonsági kockázatok kezelése”, „repülésbiztonság biztosítása”, „repülésbiztonság előmozdítása” és „repülésbiztonsági kultúra”) el kell érniük legalább a C szintet (10);
            
         
               b)
            
            
               legkésőbb 2019. december 31-ig a léginavigációs szolgáltatóknak el kell érniük legalább a D szintet a „repülésbiztonsági politika és kapcsolódó célkitűzések”, „repülésbiztonsági kockázatok kezelése”, „repülésbiztonság biztosítása” és „repülésbiztonság előmozdítása” irányítási céloknál, és legalább a C szintet a „repülésbiztonsági kultúra” irányítási célnál.
            
         (3)   A 390/2013/EU végrehajtási rendelet I. melléklete 1. szakasza 1.1.b) pontjában említett, a súlyosságosztályozási rendszer alkalmazására vonatkozó uniós szintű teljesítménycélok a következők:
   
               a)
            
            
               2017. december 31-ig és a második referencia-időszak végéig minden ezt követő évben a tagállamoknak nemzeti felügyeleti hatóságaikon keresztül biztosítaniuk kell a kockázatelemzési eszköz (RAT) módszerével meghatározott „teljes ATM” súlyossági besorolások gyűjtését és jelentését az EASA részére az évente bejelentett A (súlyos esemény), B (komoly esemény) és C (jelentős esemény) kategóriájú (11) minimális elkülönítési távolság megsértéseknek és a futópályasértéseknek legalább 80 %-ára vonatkozóan;
            
         
               b)
            
            
               legkésőbb 2017. és 2019. december 31-ig a tagállamoknak nemzeti felügyeleti hatóságaikon keresztül biztosítaniuk kell a kockázatelemzési eszköz (RAT) módszerével meghatározott „teljes ATM” súlyossági besorolások gyűjtését és jelentését az EASA részére az évente bejelentett AA (biztonságos ATM szolgáltatások nyújtására való teljes képtelenség), A (biztonságos ATM szolgáltatások nyújtására való komoly képtelenség), B (biztonságos ATM szolgáltatások nyújtására való részleges képtelenség) és C (biztonságos, de korlátozott ATM szolgáltatások nyújtására való képesség) kategóriájú ATM-specifikus repülésbiztonsági eseményeknek legalább 80, illetve 100 %-ára vonatkozóan;
            
         
               c)
            
            
               legkésőbb 2017. és 2019. december 31-ig a léginavigációs szolgáltatóknak jelenteniük kell a nemzeti felügyeleti hatóságok felé a kockázatelemzési eszköz (RAT) módszerével meghatározott „földi ATM” súlyossági besorolásokat az évente bejelentett A (súlyos esemény), B (komoly esemény) és C (jelentős esemény) kategóriájú minimális elkülönítési távolság megsértéseknek és a futópályasértéseknek legalább 80, illetve 100 %-ára vonatkozóan;
            
         
               d)
            
            
               legkésőbb 2017. és 2019. december 31-ig a léginavigációs szolgáltatóknak jelenteniük kell a nemzeti felügyeleti hatóságok felé a kockázatelemzési eszköz (RAT) módszerével meghatározott „földi ATM” súlyossági besorolásokat az évente bejelentett AA (biztonságos ATM szolgáltatások nyújtására való teljes képtelenség), A (biztonságos ATM szolgáltatások nyújtására való komoly képtelenség), B (biztonságos ATM szolgáltatások nyújtására való részleges képtelenség) és C (biztonságos, de korlátozott ATM szolgáltatások nyújtására való képesség) kategóriájú ATM-specifikus repülésbiztonsági eseményeknek legalább 80, illetve 100 %-ára vonatkozóan.
            
         2. cikk
   A környezet fő teljesítményterületére vonatkozó uniós szintű teljesítménycélok
   A környezet fő teljesítményterületére vonatkozó uniós szintű teljesítménycélok a második referencia-időszakra a következők:
   
               1.
            
            
               legalább 2,6 %-os átlagos vízszintes útvonali repülési hatékonyság a tényleges röppályán 2019-ben, a 390/2013/EU végrehajtási rendelet I. melléklete 1. szakasza 2.1.a) pontja szerint meghatározva;
            
         
               2.
            
            
               legalább 4,1 %-os átlagos vízszintes útvonali repülési hatékonyság a legutolsó benyújtott repülési terv szerinti röppályán 2019-ben, a 390/2013/EU végrehajtási rendelet I. melléklete 1. szakasza 2.1.b) pontja szerint meghatározva.
            
         3. cikk
   A kapacitás fő teljesítményterületére vonatkozó uniós szintű teljesítménycélok
   A második referencia-időszak minden naptári évében a kapacitás fő teljesítményterületére vonatkozó uniós szintű teljesítménycél a járatonként legfeljebb 0,5 perc mértékű útvonali légiforgalomáramlás-szervezéssel (ATFM) kapcsolatos átlagos késés, a 390/2013/EU végrehajtási rendelet I. melléklete 1. szakaszának 3.1. pontja szerint meghatározva.
   4. cikk
   A költséghatékonyság fő teljesítményterületére vonatkozó uniós szintű teljesítménycélok
   A második referencia-időszakban a költséghatékonyság fő teljesítményterületére vonatkozó uniós szintű teljesítménycélok, vagyis az útvonali léginavigációs szolgálatokra megállapított egységköltségek uniós szintű átlagai, a 390/2013/EU végrehajtási rendelet I. melléklete 1. szakasza 4.1.a) pontja szerint meghatározva, EUR2009 reálértékben kifejezve 56,64 EUR 2015-re, 54,95 EUR 2016-ra, 52,98 EUR 2017-re, 51,00 EUR 2018-ra és 49,10 EUR 2019-re.
   5. cikk
   Feltevések
   E határozat a mellékletben foglalt feltevéseken alapul.
   6. cikk
   Riasztási küszöbértékek
   (1)   Ha a teljesítmény-felülvizsgálati szerv által egy naptári évre rögzített tényleges forgalom egy adott naptári évben legalább 10 %-kal eltér a mellékletben említett forgalombecslésektől, a 390/2013/EU végrehajtási rendelet 19. cikkének (1) bekezdésében említett uniós szintű riasztási mechanizmus aktiválható.
   (2)   Ha a teljesítmény-felülvizsgálati szerv által egy naptári évre rögzített tényleges forgalom egy adott naptári évben legalább 10 %-kal eltér a 390/2013/EU végrehajtási rendelet III. fejezetében említett forgalom-előrejelzésektől, a 390/2013/EU végrehajtási rendelet 19. cikkének (2) bekezdésében említett helyi riasztási mechanizmus aktiválható.
   7. cikk
   Hatálybalépés
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Brüsszelben, 2014. március 11-én.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 96., 2004.3.31., 1. o.
   
      (2)  A Bizottság 2013. május. 3-i 390/2013/EU végrehajtási rendelete a léginavigációs szolgálatok és a hálózati funkciók teljesítményrendszerének létrehozásáról (HL L 128., 2013.5.9., 1. o.).
   
      (3)  A Bizottság 2010. július 29-i 691/2010/EU rendelete a léginavigációs szolgálatok és a hálózati funkciók teljesítményrendszerének létrehozásáról (HL L 201., 2010.8.3., 1. o.).
   
      (4)  A Bizottság 1998. május 20-i 98/500/EK határozata a szociális partnerek közötti európai szintű párbeszéd előmozdítása érdekében ágazati párbeszédbizottságok létrehozásáról (HL L 225., 1998.8.12., 27. o.).
   
      (5)  Az Európai Parlament és a Tanács 2004. március 10-i 551/2004/EK rendelete a légtérnek az egységes európai égbolt keretében történő szervezéséről és használatáról (HL L 96., 2004.3.31., 20. o.)
   
      (6)  A Bizottság 2011. július 7-i 677/2011/EU rendelete a légiforgalmi szolgáltatási (ATM) hálózati funkciók végrehajtására vonatkozó részletes szabályok megállapításáról (HL L 185., 2011.7.15., 1. o.).
   
      (7)  Beleértve Horvátország költségeit, amely az első referencia-időszakban nem vett részt a teljesítményrendszerben, és a összes tagállamra vonatkozó, a mentességet élvező VFR repülésekkel kapcsolatban várható csökkentés figyelembevételére szolgáló kiigazításokat.
   
      (8)  107 439 000útvonali szolgálati egység (forrás: STATFOR, minimális előrejelzés, 2013. szeptember)
   
      (9)  A Bizottság 2011. február 21-i 2011/121/EU határozata a 2012–2014 közötti időszakra vonatkozó európai uniós szintű teljesítménycélok meghatározásáról (HL L 48., 2011.2.23., 16. o.)
   
      (10)  A C és D szinteket a megfelelés elfogadható módozatairól és útmutatásokról szóló EASA-dokumentumok határozzák meg a 390/2013/EU végrehajtási rendelet 7. cikkében említett repülésbiztonsági fő teljesítménymutatók végrehajtására és mérésére vonatkozóan.
   
      (11)  Az AA, A, B, C, D és E kategóriákat a megfelelés elfogadható módozatairól és útmutatásokról szóló EASA-dokumentumok határozzák meg a 390/2013/EU végrehajtási rendelet 7. cikkében említett repülésbiztonsági fő teljesítménymutatók végrehajtására és mérésére vonatkozóan.
   
      MELLÉKLET
      
                  1.
               
               
                  Uniós szintű forgalombecslések útvonali szolgálati egységekben
                  
                              
                                 Útvonali szolgálati egységek
                           
                        
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              108 541 000
                           
                           
                              110 196 000
                           
                           
                              111 436 000
                           
                           
                              112 884 000
                           
                           
                              114 305 000
                           
                        
            
                  2.
               
               
                  Az útvonali léginavigációs szolgálatok referenciaként megállapított költségei uniós szinten
                  
                              Meghatározott költség (EUR2009)
                           
                        
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              6 147 905 000
                           
                           
                              6 055 686 000
                           
                           
                              5 904 294 000
                           
                           
                              5 756 687 000
                           
                           
                              5 612 769 000